CELEX: 32016R2033
Language: hr
Date: 2016-11-17 00:00:00
Title: Provedbena uredba Komisije (EU) 2016/2033 оd 17. studenoga 2016. o razvrstavanju određene robe u kombiniranu nomenklaturu

22.11.2016   
            
            
               HR
            
            
               Službeni list Europske unije
            
            
               L 314/1
            
         PROVEDBENA UREDBA KOMISIJE (EU) 2016/2033
   оd 17. studenoga 2016.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.
            
         
               (3)
            
            
               U skladu s tim općim pravilima, robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2. te tablice.
            
         
               (4)
            
            
               Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za Carinski zakonik,
            
         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
   Članak 2.
   U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. studenoga 2016.
      
         
            Za Komisiju,
         
         
            u ime predsjednika,
         
         Stephen QUEST
         
            Glavni direktor za oporezivanje i carinsku uniju
         
      
   
   
      (1)  SL L 269, 10.10.2013., str. 1.
   
   
      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).
   
      PRILOG
      
                  Opis robe
               
               
                  Razvrstavanje (oznaka KN)
               
               
                  Obrazloženje
               
            
                  (1)
               
               
                  (2)
               
               
                  (3)
               
            
                  Proizvod se sastoji od sjajila za zubnu pastu u obliku tamno plavih čestica koje se rastapaju pri četkanju zubi i daju plavu boju pjeni koja nastaje od paste za zube. Bojilo se zadržava na očišćenim zubima, zbog čega zubna caklina odražava plavo svjetlo te zubi tijekom ograničenog razdoblja izgledaju bjelji.
                  Proizvod se sastoji od sljedećih sastojaka (maseni udio – u %):
                  
                              —
                           
                           
                              hidroksipropil-metilceluloza
                           
                           
                              otprilike 55,
                           
                        
                              —
                           
                           
                              propilen-glikol
                           
                           
                              otprilike 21,
                           
                        
                              —
                           
                           
                              plavi pigment
                           
                           
                              otprilike 17,
                           
                        
                              —
                           
                           
                              polisorbat 80
                           
                           
                              otprilike 4,
                           
                        
                              —
                           
                           
                              crvena boja
                           
                           
                              otprilike 3.
                           
                        Plavi pigment i crvena boja služe kao bojila.
                  Proizvod se pojavljuje u rasutom stanju.
               
               
                  3204 19 00 
               
               
                  Razvrstavanje se temelji na općim pravilima 1., 3.(b) i 6. za tumačenje Kombinirane nomenklature i nazivima oznaka KN 3204  i 3204 19 00 .
                  Razvrstavanje u tarifni broj 3912  kao celuloza i njezini kemijski derivati koji nisu spomenuti niti uključeni na drugom mjestu, u primarnim oblicima, nije moguće jer hidroksipropil metilceluloza, iako prevladava po masenom udjelu, služi samo kao prijenosnik bojila, ali ne daje proizvodu njegova temeljna svojstva.
                  Plavi pigment i crvena boja, koji služe kao bojila, daju proizvodu njegova temeljnu svojstva.
                  Stoga se proizvod razvrstava u oznaku KN 3204 19 00  kao pripravak na bazi mješavine bojila iz dvaju ili više podbrojeva od 3204 11  do 3204 19 .